Емил Верхарн
Бунт

Превод от френски: Гео Милев, 1920

chitanka.info

Надалеч един град: цял в тревога и бой на камбани;

на гилотината голият нож там сияй:

и обзето от диво желание, мигом сърцето ми литва натам.

Барабаните, глухи на толкова дни

от сподавена ярост и плам,

бият атака във всички глави.

Часовникът там, върху кулата черна,

свети сам през тъмата вечерна,

откроен пред небе от червени звезди…

Залп от стъпки могъщи неспирно кънти

и пожар над стените — стихиен, злорад —

разрошва смутения град.

Излизат из свойто мълчание

всички, които са били с надежда

сред мрака на свойто свято отчаяние.

Кажете що иде и тежко звъни

по пътя на бъдните дни —

тъй спокойно-страхотно?

Гневът на света пълни всички простори,

и юмруци безстрашно се вдигат нагоре —

готови да хванат небесния гръм.

Ето часа — в който всички безродни,

безсънни, безумни от глад, безработни

сграбчват живота със своята воля.

Ето часа — и тревожно камбаната бий…

Удрят приклади по мойта врата:

убивай! убий — все едно!

Ето часа — и тревожно там долу камбаната бий.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.